Καταπέλτης ήταν η απόφαση του Δικαστηρίου των Χανίων το οποίο εκδίκασε με την διαδικασία του αυτοφώρου την υπόθεση ξυλοδαρμού μιας δασκάλας από έναν πατέρα, με την έντονη διαμαρτυρία γονέων, εκπαιδευτικών και πολιτών που πραγματοποίησαν συγκέντρωση έξω από τα Δικαστήρια, καταδικάζοντας κάθε πράξη και μορφή βίας και σε ένδειξη συμπαράστασης προς την δασκάλα.

Ο δράστης κάθισε στο εδώλιο αντιμετωπίζοντας έξι συνολικά κατηγορίες και συγκεκριμένα, για επικίνδυνες σωματικές βλάβες, φθορά ξένης περιουσίας, απειλή και εξύβριση κατά της δασκάλας, ενδοοικογενειακή απειλή κατά της συζύγου του, παραβίαση δικαστικής απόφασης ασφαλιστικών μέτρων.

Μετά τις καταθέσεις της δασκάλας, της πρώην συζύγου του κατηγορούμενου και την απολογία του ίδιου, η Εισαγγελέας της έδρας ζήτησε να κηρυχθεί ένοχος για τις πέντε πρώτες κατηγορίες και να αθωωθεί μόνο για την παραβίαση της δικαστικής απόφασης.

Όπως επεσήμανε η εισαγγελέας ο κατηγορούμενος ούτε εξέφρασε καν μετάνοια για την πράξη του από τη στιγμή που ενώπιον του δικαστηρίου ανέφερε "μισή ντροπή δική μου, μισή δική της" θεωρώντας ακόμα ότι η πράξη του είναι δικαιολογημένη.

Τελικά μετά τις αγορεύσεις της συνηγόρου πολιτικής αγωγής και του συνηγόρου υπεράσπισης που διορίστηκε αυτεπάγγελτα το Δικαστήριο εξέδωσε την απόφασή του σύμφωνα με την οποία ο κατηγορούμενος κρίνεται ένοχος για:επικίνδυνες σωματικές βλάβες, φθορά ξένης περιουσίας, απειλή και εξύβριση κατά της δασκάλας, ενδοοικογενειακή απειλή κατά της συζύγου του.

Αθωώθηκε μόνο για την παραβίαση της δικαστικής απόφασης.

Η ποινή που του επιβλήθηκε είναι φυλάκιση τεσσάρων ετών, άμεσα εκτελεστή και χωρίς η υποβολή έφεσης να έχει ανασταλτικό χαρακτήρα.

Η συγκλονιστική μαρτυρία της δασκάλας στα Χανιά που δέχτηκε επίθεση

Τις σοκαριστικές στιγμές της επίθεσης που δέχτηκε από τον πατέρα περιέγραψε η δασκάλα στην κατάθεσή της στο δικαστήριο.

Όπως είπε: «Εκείνη τη μέρα επειδή έβρεχε, επέλεξα να ανοίξω την πόρτα του σχολείου 5 λεπτά νωρίτερα από το σχόλασμα για να διευκολύνω τους γονείς να πάρουν τα παιδιά τους. Μπροστά στην είσοδο της αυλής βλέπω τον κατηγορούμενο να διαπληκτίζεται με τη γυναίκα του. Γνωρίζω ότι ο κατηγορούμενος έχει δικαστική απόφαση που απαγορεύει να παίρνει τα παιδιά του από το σχολείο και αν δεν κάνω λάθος απαγορεύει να πλησιάζει και σε κάποια απόσταση στο σχολείο.

Τους παρακάλεσα να κάνουν πιο πέρα γιατί εμποδίζουν την είσοδο - έξοδο των μαθητών. Εκείνος τότε μου είπε "Γιατί θες να με διώξεις;" Τότε αναίτια δέχτηκα την πρώτη μπουνιά. Αμέσως μετά άρχισε να ρίχνει τι επόμενες μπουνιές. Δεν ήξερα καν πια πού με χτυπούσε. Με άρπαξε μετά από τα μαλλιά, με έσυρε κάτω και άρχισε να με κλωτσά απειλώντας τη ζωή μου και βρίζοντάς με χυδαία. Μου έλεγε " θα σε σκοτώσω (...χυδαία βρισιά...)" "θα σε .... όπου σε βρω".

Εκείνη τη στιγμή κάποιος άλλος γονέας προσπάθησε να τον εμποδίσει. Τότε βρήκα την ευκαιρία και έφυγα από τα χέρια του. Μπήκα στον αύλειο χώρο και έκλεισα την καγκελόπορτα. Εκείνος πήδηξε τα κάγκελα και άρχισε να με κυνηγά. Αιμόφυρτη μπήκα μέσα στο σχολείο και εκεί κλειδωθήκαμε και περιμέναμε την αστυνομία.»

Αισθάνθηκα ότι απειλήθηκε η ζωή μου. Με έβριζε λέγοντάς μου ότι θα με σκοτώσει.

Μου προκάλεσε σπάσιμο στη μύτη, κατάγματα στο κόκκαλο πάνω από το μάτι, στο δάχτυλο, στο δεξί γόνατο, πονάει ο αυχένας και η πλάτη από τις κλωτσιές.

Είχα κάνει πολύ σοβαρά χειρουργεία από πολύ σοβαρή ασθένεια και φοβήθηκα. Φοβάμαι πλέον για τη ζωή μου.»

Κατάθεση πρώην συζύγου: Τουλάχιστον δράστης 30 περιστατικών ενδοοικογενειακής βίας ο κατηγορούμενος

Η πρώην σύζυγος που ήταν εκεί περιέγραψε με τη σειρά της το τι συνέβη εκείνη τη μέρα, όπως έκανε νωρίτερα η δασκάλα που έπεσε θύμα του. Είπε ότι χτύπησε τη δασκάλα άγρια και δεν ήταν απλώς ξυλοδαρμός αλλά απόπειρα να τη σκοτώσει.

Όπως είπε η πρώην σύζυγος, ο κατηγορούμενος ήταν δράστης τουλάχιστον 30 περιστατικών ενδοοικογενειακής βίας σε βάρος της οικογένειας, από τα οποία καταγγέλθηκαν περίπου τα 15 και 10-15 φορές έχει επιτεθεί σε τρίτους.

Επίσης πέρα από τη βίαιη συμπεριφορά του άνδρα της η πρώην σύζυγος ανέφερε ότι ο κατηγορούμενος είχε προβλήματα με το αλκοόλ

Η απολογία κατηγορούμενου: Ήταν η κακιά ώρα

Ο κατηγορούμενος στην απολογία του, ανέφερε ότι και στο παρελθόν πήγαινε στο σχολείο και έδινε πράγματα στα παιδιά του, παραδέχτηκε ότι υπάρχει δικαστική απόφαση που του απαγορεύει να παίρνει τα παιδιά από το σχολείο και να πλησιάζει στο σχολείο σε απόσταση μικρότερη των 30 μέτρων, αλλά υποστήριξε ότι υπήρχε άτυπη συμφωνία με τη μάνα να τα βλέπει.

Ισχυρίστηκε ότι η συγκεκριμένη δασκάλα ήταν η μοναδική που άλλες δυο φορές στο παρελθόν όταν τον είχε δει του είχε πει να απομακρυνθεί και ότι βάσει της δικαστικής απόφασης δεν είχε δικαίωμα να πάρει τα παιδιά.

Αυτή ήταν η τρίτη φορά και όπως είπε ο ίδιος: "Την τρίτη φορά βγήκα λίγο από τα ρούχα μου" Παραδέχτηκε ότι την έβρισε αλλά δεν θυμάται τι της είπε, ανέφερε ότι έχασε τα νεύρα του αλλά δεν τη χτύπησε τόσο όσο αναφέρει εκείνη, πέφτοντας σε αντίφαση γιατί όταν από την έδρα τον ρώτησαν πώς βρέθηκε τότε η γυναίκα χτυπημένη, απάντησε

" Ε, ίσως έτσι όπως λογοφέραμε να έφαγε και καμιά. Μισή ντροπή δική μου, μισή ντροπή δική της. Το ότι τη χτύπησα ήταν κακιά ώρα".

Πηγή: flashnews